text: [{"text_idx": "#000001", "text": "Sable que va y vien"}, {"text_idx": "#000002", "text": "Ta\u0301n socedie\u0301ndose les galernes nestos primeros meses de 2014 y el sable de les playes que, davezu, vien y va (acompan\u0303ando\u2019l movimientu de les foles); ta anguan\u0303o diendo hacia otros llares. Va y nun vien, mientres les foles si\u0301 siguen diendo y viniendo anque con ma\u0301s y ma\u0301s fuerza qu\u2019en munchu tiempu."}, {"text_idx": "#000003", "text": "En Canda\u0301s siempre oyi\u0301 falar d\u2019otros tiempos en qu\u2019en Palmera la playa taba onde anguan\u0303o ta\u2019l pedreru y el pedreru onde anguan\u0303o ta la playa."}, {"text_idx": "#000004", "text": "Pero les galernes d\u2019estos di\u0301es volvieron ma\u0301s pedreru al pedreru y pedreru al requexu (anque en verda\u0301 dalgo ma\u0301s qu\u2019un requexu) derechu de la playa."}, {"text_idx": "#000005", "text": "Dalgo asemeyao (la falta de sable) pasa tamie\u0301n nes dunes (que son parte del Paisaxe Protexi\u0301u de Pen\u0303es) de Tenrero n (ente Verdicio y Podes) y Xago\u0301n (ente Podes y Llaviana) con tola perda de natura que conllevari\u0301a la so desapaicio\u0301n. Falo nama\u0301s de les playes que me queden cerca pa poder veles, pero de xuru qu\u2019a otres en Pen\u0303es ta pasa\u0301ndo-yos lo mesmo."}, {"text_idx": "#000006", "text": "Nun se\u0301 si\u2019l superpuertu de Xixo\u0301n tien culpa de dalgo d\u2019esto, pero ta a nada d\u2019aportar el bon tiempu y el sable tien que volver a entrar (nun se\u0301 si va poder ser de manera natural, o tendra\u0301 que ser de manera artificial), pa depu\u0301es, como siempre, y al compa\u0301s de les foles, dir y venir."}]